Debatteriet: Stokkebækskolens fremtid til debat i Vormark | Svendborg | fyens.dk
Debatteriet: Stokkebækskolens fremtid til debat i Vormark
Publiceret 11. oktober 2018 kl. 21:35
Henrik Nielsen (K), skolebestyrelsesformand Sarah Bruhn og Christian Søndergaard fra Gudmekongens Land sad i panelet til Debatteriet. Foto: Katrine Becher Damkjær
Stokkebækskolens fremtid blev debatteret flittigt til Fyns Amts Avis' Debatteriet torsdag aften i Vormark Forsamlingshus. Udvalgsformand lovede opbakning til skolebestyrelse, mens skoleleder fremførte sit bud på den bedste løsning.
Vormark: Skal Stokkebækskolen fremover være på én matrikel? Skal man fastholde skolens nuværende tre matrikler, og hvad er fremtiden for eleverne? Spørgsmålene var mange, da Fyns Amts Avis torsdag aften holdt Debatteriet i Vormark Forsamlingshus om fremtidens Stokkebækskolen, der står over for forandringer, fordi byrådet har besluttet, at der ikke længere er penge til tre spor.
Panelet bestod af børne- og ungeudvalgsformand Henrik Nielsen (K), formand for Stokkebækskolens skolebestyrelse, Sarah Bruhn, og Christian Søndergaard fra landsbyklyngen Gudmekongens Land, der tidligere har været skolebestyrelsesformand for Stokkebækskolen.
Sarah Bruhn lagde ud med at fortælle om den proces, der lige nu er i gang, og at skolebestyrelsen er ved at lægge sidste hånd på det høringssvar, der skal gives senest fredag.
- Vi vil selvfølgelig høre alle sider i det her. Både ansatte, forældre og samarbejdspartnere, så vi kan træffe en beslutning på et så oplyst grundlag som muligt. Det er ikke nemt, men det vigtigste for os er at få en holdbar løsning, så vi kan få en god skole, sagde hun.
Og uanset skolebestyrelsens beslutning gjorde Henrik Nielsen (K) det klart fra start, at udvalget bakker skolebestyrelsen op.
- Vi trækker ikke i nødbremsen, uanset hvad skolebestyrelsen ender med at beslutte. Vi har valgt at have et princip om decentral beslutningstagen med maksimal kompetence. Derfor tror vi også på, at skolebestyrelsen træffer den bedste beslutning, sagde han.
Vormark Forsamlingshus bød tilhørerne på brunsviger i anledning af Brunsvigerens Dag. Foto: Katrine Becher Damkjær
Én stor skole?
Christian Søndergaard indledte sit oplæg med uddrag fra den undersøgelse, landsbyklyngen har foretaget blandt folk i området. Her pegede en stor del af borgerne på, at skolen er blandt de vigtigste mødesteder.
- Både skolerne og institutionerne har stået fadder til de venskaber og samarbejder, der er knyttet i lokalsamfundet, sagde han og tilføjede, at han ser to muligheder for Stokkebækskolens fremtid.
- Vi har ikke drøftet det i landsbyklyngen, men som jeg ser det, så får man enten penge til at drive alle tre matrikler, eller også samler man det hele på én stor skole. Og det bliver dyrt, sagde Christian Søndergaard og henviste til, at han havde forhørt sig hos en arkitekt, der regnede med en pris på 50 millioner kroner.
Med til debat var også Stokkebækskolens skoleleder Astrid Birkbak, der i mandagens Fyns Amts Avis fortalte, at de ansatte på skolen er størst tilhænger af at samle skolen på én matrikel.
- Jeg vil som skoleleder kunne bruge ressourcerne bedre og mere effektivt på én matrikel. Derfor ser jeg det som den eneste rigtige løsning, sagde hun.
Beslutningen tages af skolebestyrelsen i løbet af efteråret, hvorefter byrådet får den til orientering.
Debatteriet i Vormark Forsamlingshus om Stokkebækskolen og mulig sammenlægning af matrikler med Henrik Nielsen (K), skolebestyrelsesformand Sarah Bruhn og Christian Søndergaard fra landsbyklyngen Gudmekongens Land i panelet. Foto: Katrine Becher Damkjær
Pia Skovshoved fra Hesselager Sport og Kultur kom med et uformelt høringssvar til Henrik Nielsen (K). Høringssvaret var underskrevet af en række foreninger i Stokkebækskolens område. Foto: Katrine Becher Damkjær
06:00 Dengang: Grundstenen til Tullebølle Skole var lagt den 23. juni 1961.
Initiativtager til Kulinarisk Julemarked: Jeg vil så gerne redde verden